
ABSTRACT


Deşi există principii de bază, universale, în ceea ce priveşte utilizarea armelor, există diferenţe notabile legislative în acest domeniu. Unul dintre punctele comune este acela că ofiţerii de poliţie trebuie să someze înainte de a utiliza o armă de foc, cu excepţia cazului în care nu este timp pentru a se da un astfel de avertisment, ceea ce ar provoca consecinţe mai grave şi periculoase. 

În plus, cea mai mare parte a ţărilor membre ale Uniunii Europene şi NATO urmează principiul de bază prin care folosirea forţei trebuie să fie necesară şi proporţională cu ameninţarea contracarată. 

Consiliul Europei a stabilit un cod de etică al poliţiei, care recomandă ca această entitate să fie autorizată de a folosi forţa numai atunci când este strict necesar, iar intensitatea forţei să fie proporţională cu obiectivele urmărite. Jurisprudenţa Curţii Europene a Drepturilor Omului stabileşte, de asemenea principiul potrivit căruia poliţia poate utiliza numai forţa armelor de foc doar atunci când este absolut necesar. 

CANADA


Cadrul legal


- Canadian Charter of Rights and Freedoms


- Codul penal
 


- Legea poliţiei
 


Royal Canadian Mounted Police (RCMP) este poliţia naţională din Canada. RCMP este considerată o structură unică, deoarece este singura forţă de poliţie din lume care acţionează ca o poliţie federală, regională şi municipală. Răspunde de integritatea frontierelor naţionale, securitatea internă a statului, având atribuţii în combaterea crimei organizate, traficului de droguri şi de persoane şi a criminalităţii financiare.


Din anul 1995, ofiţerii şi subofiţerii RCMP utilizează pistolul de 9 mm semiautomat Smith & Wesson. Pe lângă arma standard ei dispun de modelele 5946 şi 3953 pentru pistoale, precum şi de puştile Remington cu 12 cartuşe. Pentru securitatea obiectivelor de interes strategic sunt utilizate pistolul mitralieră MP5 Heckler & Koch, pistolul SIG Sauer 220R, SIG Sauer 226R (9 mm), puşca Colt Canada C7, carabina Colt Canada C8 şi taserele M26 şi X26.


Carabina Colt Canada se regăseşte şi în dotarea structurilor care acţionează la nivel municipal, acestea având în dotare şi tunuri de apă. 


Formaţiunea marină a RCMP operează cu cinci nave de patrulare, patru dintre ele de 17,7 m, catamarane de patrulare rapide şi unul ultrarapid. 


Flota aeriană cuprinde peste 40 de aeronave - Cessna, Havilland Twin Otters, Eurocopter EC 120Bs, Eurocopter AS 350B3s, Pilatus PC-12s, Piaggo Avanti P180, etc.


În ceea ce priveşte structurile de poliţie locale/provinciale nu există nicio standardizare în domeniul armelor de foc, departamentele de poliţie utilizând armele de foc în funcţie de competenţe. Aceste unităţi utilizează pistoale Glock, Sig Sauer şi Smith & Wesson, dar şi transportoare blindate Grizzly (în statul Edmonton), Cougar (în statele New Glasgow, Windsor şi Ontario), Lenco Bearcat (în Ottawa) sau tunuri acustice cu rază lungă de acţiune (în Toronto şi Montreal).


Structurile speciale utilizează pistoale mitralieră Heckler Koch (9 mm) şi carabine C8. De asemenea, atunci când este cazul pot utiliza vehicule blindate tactice trimise de forţele armate
.


Poliţia este autorizată să folosească forţa în conformitate cu cadrul creat de  Carta canadiană a drepturilor şi libertăţilor, Codul penal şi potrivit legislaţiei adoptată la nivel provincial. În conformitate cu secţiunea 25(1) din Codul penal, „orice persoană care este autorizată prin lege de a face ceva în administrarea sau aplicarea legii, în cazul în care acţionează cu motive întemeiate, justificate, în a face ceea ce i se cere sau este autorizat să facă, poate să utilizeze forţa în acest scop, atunci când este necesar”. De asemenea, „orice persoană care este autorizată prin lege să folosească forţa, răspunde penal pentru orice exces, în funcţie de natura şi calitatea actului care constituie excesul”. Secţiunea 117.07 (1) din Codul penal a eliminat interdicţia privind posesia şi utilizarea de arme de către ofiţerii de poliţie.


Structurile de poliţie care îşi desfăşoară activitatea la nivel regional au reglementări şi legi proprii, care stabilesc modalitatea de utilizare a armamentului. De exemplu, statul Ontario a adoptat Regulamentul privind echipamentul specific şi utilizarea acestuia
, care stabileşte cerinţele în ceea ce priveşte folosirea forţei, inclusiv prin utilizarea de arme de foc, precum şi specificaţiile tehnice obligatorii al armamentului utilizat. 


Potrivit reglementărilor, un angajat al unei unităţi de poliţie nu trebuie să tragă niciun foc de armă în îndeplinirea datoriei sale, cu excepţia cazului în care are motive întemeiate pentru a crede că este necesar acest lucru, în următoarele situaţii:


- protejarea vieţii sale sau a altei persoane; 


- reţinerea sau arestarea unei persoane ce poate fi considerată periculoasă;


- participă la capturarea/uciderea unui animal periculos pentru comunitate;


- în cazul în care este declanşată o alarmă;


- pentru avertizarea unei persoane, în situaţia în care se urmăreşte obţinerea  controlului într-o situaţie deosebită, care, dacă va continua, poate conduce la moartea sau vătămarea corporală gravă a unui terţ, atunci când nu există nicio probabilitate previzibilă de rănire sau deces a altor persoane care se află în spaţiul public.


Înainte de descărcarea unei arme de foc, un angajat al unei forţe de poliţie trebuie să fie convins că nu există niciun alt mijloc de a se obţine controlul asupra unei situaţii periculoase.


Autorizarea portului de armă se realizează de către comisarul şef al structurii de poliţie, acesta trebuind la solicitarea superiorilor să prezinte un raport cu privire la necesitatea eliberării autorizaţiei, precum şi în ceea ce priveşte armamentul şi muniţia aferentă.


Înainte de acordarea autorizării, comisarul şef al structurii de poliţie trebuie să se asigure că ofiţerul căruia îi este emisă autorizarea este competent în utilizarea acesteia. 


În cazul în care un angajat al unei forţe de poliţie, altul decât comisarul şef, descarcă o armă de foc în timpul unei acţiuni, acesta trebuie să-şi informeze superiorul imediat după incident. Autoritatea de supraveghere notificată de lege trebuie:


-  să investigheze motivul pentru care a fost descărcată o armă de foc; 


- să prezinte un raport complet comisarului şef, inclusiv o recomandare privind formarea continuă şi aplicarea procedurilor adecvate de siguranţă în ceea ce priveşte utilizarea armelor de foc, în cazul în care se consideră că formarea insuficientă a unui ofiţer a contribuit la descărcarea armei de foc.


Dacă o persoană moare sau este rănită ca urmare a descărcării unei arme de foc de către un angajat al unei forţe de poliţie, comisarul şef trebuie să iniţieze imediat o anchetă asupra incidentului. La finalizarea anchetei, acesta trebuie să prezinte un raport complet preşedintelui autorităţii de supraveghere.


Danemarca


Cadrul legal

- Legea Activităţilor Poliţieneşti


În Danemarca, uzul de armă de către forţele de ordine este reglementat de Legea activităţilor poliţieneşti (2004). Din anul 1965, fiecare poliţist danez are obligaţia de a purta armă de foc. Din anul 2000, aceştia sunt echipaţi cu armă tip  Heckler & Koch, calibru 9 mm.

Potrivit articolului 17, alin. 1 din lege, armele de foc pot fi utilizate doar în următoarele cazuri: 


- pentru a preîntâmpina un atac iminent sau în desfăşurare asupra unei persoane;


- pentru a preveni un pericol iminent pentru viaţa unei persoane sau în cazul în care o persoană se află în pericol de vătămare gravă;


- pentru a asigura reţinerea persoanelor care sunt suspectate, pe motive întemeiate, că au comis sau intenţionează să comită un atac periculos asupra unei alte persoane.


Alin. 2 stipulează obligativitatea avertizării persoanei asupra căreia ar urma să se utilizeze arma. Avertizarea va fi în prima fază rostită cu voce tare de către organul de poliţie, urmată în faza a doua de executarea de focuri de avertizare. În situaţia în care există riscul ca o a treia persoană să fie rănită, uzul de armă va fi considerat o ultimă opţiune. Dacă focul executat de forţele de poliţie va răni o persoană, aceasta trebuie să fie imediat examinată de un cadru medical.


Legea mai prevede că toţi ofiţerii implicaţi în situaţiile menţionate au obligaţia de a completa un raport special în care să precizeze circumstanţele, faptele precum şi temeiul în baza căruia au făcut uz de armă.

Sintagma uz de armă are următoarele accepţiuni: executarea focului de avertizare, executarea focului asupra unei persoane şi utilizarea armei ca instrument de persuasiune în scopul îndeplinirii unui ordin de către persoana vizată. În situaţia în care o persoană este rănită sau ucisă de către un ofiţer de poliţie într-o acţiune de serviciu cu uz de armă, incidentul este anchetat de o unitate specială din cadrul Parchetului Public General
.

ESTONIA


Cadrul legal

- Legea nr. 26/2009 privind Poliţia şi Paza de coastă

- Legea Poliţiei, nr. 10/1990

Poliţia din Estonia este formată din următoarele structuri: Poliţia de stat, Poliţia de Frontieră, Serviciul Imigrări şi Poliţia municipală (locală). Primele 3 structuri dispun de arme şi muniţie, dar utilizarea lor este strict limitată, fiind reglementată prin lege. Armele de tip militar nu pot fi transferate către poliţia locală.

După aderarea la Uniunea Europeană şi NATO, în anul 2010, în temeiul noii Legi privind Poliţia şi Paza de coastă, a fost creată o structură comună (PBGB), care este condusă de un director general, ce îndeplineşte funcţia de şef al poliţiei naţionale
. PBGB are ca atribuţii protejarea ordinii publice, a frontierelor naţionale, gestionarea problemelor în domeniul migraţiei şi în operaţiunile de salvare, accidente de mediu şi protecţia oficialilor guvernamentali. Aceste sarcini sunt împărţite între cele patru divizii majore: Poliţia de frontieră, structura de ordine publică, Poliţia criminală şi Serviciul imigrări. Tot personalul PBGB, indiferent de grad sau poziţie, este considerat personal angajat al poliţiei.

Poliţia de stat este împărţită în patru prefecturi regionale, care cuprind secţii de poliţie, structuri de grăniceri şi birouri pentru probleme de migraţie şi cetăţenie. Subunităţile locale asigura prezenţa poliţiei în oraşe şi sate. 

Toate resursele materiale de care dispune PBGB sunt furnizate de Ministerul de Interne, conform bugetului naţional. Achiziţionarea de echipamente, inclusiv arme şi muniţie pentru poliţie, este coordonată prin procesul de achiziţii publice. 

Armele standard ale Poliţiei de stat includ arme de foc, cu gaz, arme pneumatice, dispozitive de şoc electric, etc. Poliţia de frontieră dispune de pistoale Walther P99Q, Heckler & Koch, pistoale semi-automate Parabellum, pistoale mitralieră Galil AR, SAR, AK-4, puşcă M14, Benelli M3T şi Negev.


Echipamentul special folosit de Poliţia din Estonia include cătuşe, bariere tehnice, tunuri de apă; grenade cu gaz lacrimogen, de fum, sonice, lumină sau alte efecte, dispozitive pentru producerea senzaţiei de durere, câini, dispozitive explozive pentru scopuri speciale şi care nu sunt folosite împotriva unei persoane,  dispozitive audio, de iluminare şi marcare utilizate în scopuri speciale.

În anul 1991, în cadrul Poliţiei judiciare a fost înfiinţată o unitate specială numită K-Commando. Această unitate se ocupă în principal cu situaţiile de luare de ostatici, combaterea terorismului, arestarea şi escortarea criminalilor de mare risc, detenţia cu risc ridicat, căutări de persoane, protecţia persoanelor importante şi a martorilor protejaţi. Sarcinile şi îndatoririle K-Commando sunt apropiate de cele ale altor unităţi similare, care funcţionează în armată sau poliţie. 

Unitatea specială utilizează echipamentul folosit în principal de către echipele  SWAT. Arsenalul său include transportoare militare blindate, elicoptere, bărci cu motor şi bărci de viteză, precum şi dintr-un amestec de arme sovietice şi occidentale vechi, cum ar fi pistolul Makarov (9 mm); Browning (9 mm); H&K MP5K (9 mm), H&K MP5A3, pistoale automate MP5SD3, mitraliere AKS-74U (calibru 5,45 mm), puşcă automată H&K G36V (5,56 mm), SIG SG551 SWAT-2P (5,56 mm), Sniper PSG1 (7,62 mm), DSR-1 (7,62 mm), alte puşti speciale. 

Legea permite ofiţerilor de poliţie să folosească armele pentru autoapărare, pentru oprirea acţiunilor criminale şi a ameninţărilor grave la adresa securităţii şi sănătăţii persoanei sau eliminarea unei tulburări publice. De asemenea, legea prevede că un ofiţer de poliţie trebuie să avertizeze iniţial o persoană sau un grup înainte de a putea utiliza arma şi pentru a oferi celor implicaţi posibilitatea de a se retrage în mod voluntar. 

În timp ce mijloacele speciale pot fi folosite pe baza aprecierii situaţiei din teren, analizată de şeful poliţiei, armele de foc letale pot fi utilizate numai în cazul în care nu există nicio altă cale de a contracara o ameninţare. 

FINLANDA


Cadrul legal


- Legea Poliţiei nr. 872/2011, cu amendamentele ulterioare


- Legea armelor de foc nr. 1/1998, amendată prin Legea nr. 804/2003


În Finlanda, utilizarea armelor de foc de către forţele de poliţie este reglementată de Legea Poliţiei nr. 872/ 2011, amendată prin Legea 1168/ 2013.

Potrivit art. 19, armele de foc trebuie utilizate doar în cazul în care este nevoie (şi nu există altă posibilitate) pentru a opri acţiunile unei persoane îndreptate împotriva sănătăţii sau vieţii unei alte persoane. Armele de foc pot fi utilizate, de asemenea, pentru a îndepărta un obiect, animal sau alt obstacol în timpul misiunilor urgente şi foarte importante. Armele de foc nu trebuie utilizate pentru a dispersa o mulţime, acest lucru trebuind realizat doar cu proiectile cu gaz lacrimogen sau alte tipuri de proiectile asemănătoare, acţionate de arme de foc, în condiţiile reglementate de lege.


Utilizarea unei arme de foc presupune avertizarea că urmează să fie utilizată, ameninţarea şi în ultimă instanţă efectuarea tragerii. Scoaterea armei şi pregătirea ei pentru a fi gata de utilizare nu se încadrează în procedura de utilizare a armei de foc.

Decizia de a soma la nevoie şi utilizarea efectivă a armei de foc trebuie să aparţină unui ofiţer de poliţie cu funcţie de comandă, dacă este posibil, având în vedere caracterul de urgenţă al unor astfel de misiuni.

FRANŢA


Cadrul legal


- Codul Apărării
 


- Codul penal
 


- Decizia din 6 iunie 2006 privind Regulamentul angajaţilor din Poliţia naţională


- Codul de securitate interioară 


Există trei structuri principale care pot deţine şi utiliza arme de foc: Poliţia Naţională, Jandarmeria şi forţele locale de poliţie (municipale)
. Membrii Poliţiei Naţionale şi ai Jandarmeriei au acces la o gamă similară de arme, cuprinzând pistoale şi diverse arme neletale. Jandarmeria, care reprezintă o componentă a armatei franceze, are acces la o gamă mai largă de arme şi echipamente, inclusiv la vehicule blindate. 

Forţele de poliţie municipale nu sunt întotdeauna înarmate, existând restricţii stricte cu privire la tipurile de arme care le sunt permise pentru deţinere şi utilizare. 

Ofiţerii care fac parte din organele de cercetări penale pot utiliza armele din dotare în anumite circumstanţe, iar situaţiile în care are loc utilizarea armelor letale sunt anchetate de drept, conform legii. 


Poliţia Naţională şi Jandarmeria sunt structuri naţionale centralizate, dar au origini diferite. Poliţia Naţională este o forţă civilă, creată în 1966 pentru a înlocui mai multe structuri ce au funcţionat în paralel. Jandarmeria este o instituţie militară înfiinţată în secolul XIX. În mod tradiţional, Poliţia Naţională este responsabilă de aplicarea legii în zonele urbane, în timp ce Jandarmeria operează în zonele rurale. Au existat intenţii de unificare a celor două structuri pentru a evita clivajul instituţional, dublarea resurselor şi a eforturilor de acţiune, dar Jandarmeria a rămas o instituţie militară şi a fost plasată sub conducerea Ministerului de Interne (care coordonează şi Poliţia Naţională) în anul 2002. 


În plus faţă de Poliţia Naţională şi Jandarmerie, unele oraşe dispun de forţe de poliţie municipale, care se află sub autoritatea primarului. Aceste forţe locale au mult mai puţine competenţe decât cele două corpuri principale de aplicare a legii naţionale, „oferind o prezenţă în uniformă în stradă”, conform statutului administraţiei locale.


De la 1 ianuarie 2014, o singură organizaţie este responsabilă pentru achiziţiile publice ale Jandarmeriei şi Poliţiei Naţionale: Serviciul pentru echipamente şi logistică pentru securitatea interioară (SAELSI). Forţele de poliţie municipale sunt finanţate şi echipate de primăria localităţii unde îşi desfăşoară activitatea.


Echipamentul standard pentru membrii Poliţiei Naţionale include, de obicei un pistol, care este purtat obligatoriu. Pistolul standard actual al Poliţiei Naţionale este de tip Sig Sauer SP2022. În cazul misiunilor, poliţiştii pot dispune de cătuşe, un baston de cauciuc, spray-uri lacrimogene, pistoale cu gloanţe de cauciuc, dispozitive Taser sau puşti cu repetiţie, dacă este necesar.


Jandarmii au, în general, acelaşi echipament ca şi Poliţia Naţională: pistol standard, aceeaşi gamă de arme non-letale, puşcă standard de asalt FAMAS, pistoale mitralieră şi alte tipuri de arme automate.


Unităţi de elită pentru operaţiuni speciale se regăsesc în toate structurile descrise mai sus. Atât Poliţia Naţională, cât şi Jandarmeria au un număr de unităţi specializate pentru sarcini cum ar fi controlul mulţimii şi operaţiunile antiterorism. Dintre acestea, cea mai importantă este Forţa de Intervenţie a Poliţiei Naţionale (FIPN), care este o unitate de elită pentru operaţiuni speciale - atacuri teroriste, luare de ostatici sau alte situaţii de urgenţă. 

Jandarmeria are o unitate similară numită Grupul Naţional de Intervenţie al Jandarmeriei (GIGN). Această structură poate utiliza o gamă largă de arme şi echipamente, inclusiv elicoptere, vehicule blindate, armament greu, echipament de protecţie chimic, biologic, radiologic şi nuclear. 


În ceea ce priveşte utilizarea armamentului din dotare, pentru Poliţia Naţională şi cea municipală se aplică regulile normale de „legitimă apărare”. Aceste structuri pot folosi armele pentru autoapărare sau pentru a opri săvârşirea unei activităţi criminale, forţa utilizată trebuind să fie proporţională cu ameninţarea, în conformitate cu prevederile Codului penal. Armele letale pot fi utilizate numai pentru a proteja o persoană, dar nu pot fi folosite pentru a proteja un obiect; un ofiţer de poliţie franceză nu poate trage un foc de armă pentru a opri un hoţ, de exemplu.


Jandarmeria este autorizată, potrivit Codului Apărării, să utilizeze armele de foc letale atunci când este necesar să apere o poziţie sau pentru a opri o persoană care refuză să se supună ordinelor. De asemenea, Jandarmeria poate utiliza armamentul din dotare dacă un vehicul forţează trecerea printr-un punct de control, chiar dacă acest lucru nu reprezintă o ameninţare imediată pentru forţele de ordine. 


În 2010, Ministerul francez de Interne a decis să schimbe muniţia standard utilizată de către ofiţerii de poliţie. Statistica evidenţiază că utilizarea muniţiei de oţel a condus la un număr relativ mare de decese, în urma intervenţiilor Poliţiei. Astfel, din anul 2010 se utilizează tuburi goale în interior, care au viteze şi putere de penetrare mai mici.
GRECIA


Cadrul legal

- Legea nr. 3169/2003 privind purtarea şi utilizarea armelor şi formarea personalului specializat

- Legea nr. 4249/2014 privind reorganizarea forţelor de poliţie. 

Poliţia elenă este o forţă de securitate cu profil militar, care are jurisdicţie asupra întregului teritoriu al Greciei, cu excepţia domeniilor care intră în competenţa Pazei de coastă
. În 1984, poliţia din Grecia a suferit o reformă majoră, atunci când Jandarmeria a fuzionat cu Poliţia orăşenească. În anul 2000, prin Legea nr. 2800/2000, Ministerul Ordinii Publice şi Protecţiei Cetăţeanului a fost reorganizat, reforma fiind finalizată în anul 2014, cu adoptarea Legii nr. 4249/2014 privind reorganizarea forţelor de poliţie. 

Şeful Poliţiei este responsabil de gestionarea efectivelor structurilor pe care le are în subordine, precum şi de întocmirea de rapoarte pentru Ministerul Ordinii Publice şi Protecţiei Cetăţeanului. 
Poliţia greacă funcţionează potrivit reglementărilor proprii şi a codului disciplinar, fiind  compusă din forţa regulată de poliţie (componentă civilă), poliţia de frontieră şi structurile speciale. Poliţia de frontieră şi structurile speciale au legi speciale de reglementare a activităţii.

Purtarea şi utilizarea armelor de către poliţie, grăniceri şi structurile speciale sunt reglementate prin Legea nr. 3169/2003 privind purtarea şi utilizarea armelor şi formarea personalului specializat. Echipamentele sunt clasificate în trei grupe, în funcţie de scopul specific atribuit fiecărui grup: 

(a) echipament individual utilizat de fiecare ofiţer de poliţie pentru exercitarea atribuţiilor sale (care pot fi realizate şi în afara programului normal de lucru);

(b) echipamente cu caracter personal care aparţin ofiţerului de poliţie; 

(c) echipament specific folosit pentru un anumit scop şi care se returnează pentru a fi păstrat în condiţii corespunzătoare. 
Informaţiile privind tipul de echipament utilizat de către Poliţia elenă nu este disponibil publicului. Legea nr. 3169/2003 prevede că procurarea de arme pentru a fi utilizate de către Poliţie, tipurile de arme, dispozitivele de supraveghere, modul de depozitare şi utilizare a explozibililor sunt stabilite prin hotărâri emise de ministrul Ordinii Publice, acestea nefiind publicate în Monitorul Oficial al Greciei. 

Poliţia poate folosi arme de foc în următoarele situaţii: 

- pentru a insufla teamă în rândul mulţimii protestatare, prin tragerea de  focuri de avertizare; 

- pentru a trage la obiective specifice non-umane; 

- pentru stoparea oamenilor care desfăşoară activităţi violente, prin tragerea de focuri de armă în membrele inferioare, atunci când toate celelalte măsuri necesare au fost epuizate: avertizări şi somaţii, utilizarea de bariere sau a forţei fizice;

- pentru a stopa o persoană care atentează la viaţa poliţiştilor sau a altor persoane.

Folosirea armelor de foc trebuie să fie proporţională cu gravitatea ameninţării. 

Când au fost îndeplinite toate condiţiile specificate mai sus, un ofiţer de poliţie poate să utilizeze arme letale, cu excepţia cazului în care realizarea acestui lucru s-ar dovedi inutil sau ar mări pericolul de pierdere a vieţilor omeneşti la nivelul forţelor de poliţie sau cetăţenilor.

Este permisă folosirea forţei letale în cazul în care acest lucru este justificat, în următoarele două cazuri: 

(a) pentru apărare împotriva unui atac care prezintă risc de deces sau de vătămare corporală gravă; 

(b) pentru a elibera ostatici care sunt expuşi riscului de deces sau vătămare corporală gravă. 

Folosirea forţei, cu intenţia de a ucide sau de a stopa o fiinţă umană este interzisă în cazul în care există o posibilitate mare de rănire a unor terţe persoane, în cazul executării unui foc greşit sau în situaţia în care glonţul poate ricoşa. De asemenea, folosirea forţei letale este interzisă în cazul în care se utilizează împotriva unui grup armat şi există o posibilitate mare de rănire a unor oameni neînarmaţi. 

O persoană sub vârsta de 18 ani poate fi ţinta de utilizare a forţei doar în cazul în care aceasta reprezintă singurul mijloc de prevenire a unei acţiuni armate.

Un ofiţer de poliţie care foloseşte o armă la ordinul ilegal al unui superior poate fi tras la răspundere pentru utilizarea ilegală a forţei. 

ITALIA


Cadrul legal


- Decretul nr.635/1940 pentru aprobarea legii privind siguranţa publică


- Legea nr.110/1975 privind normele de întărire a controlului în domeniul utilizării armelor, muniţiei şi explozibililor
 

- Decretul nr.359/1991 privind stabilirea criteriilor de furnizare a armamentului utilizat de personalul poliţiei pentru apărarea securităţii publice

- Codul penal
 

Constituţia italiană prevede că statul are competenţe legislative exclusive în chestiunile legate de „securitatea statului, armament, muniţii şi explozibili”.


Principalele structuri de poliţie din Italia sunt Poliţia Naţională, Carabinierii, Unitatea de investigaţii privind criminalitatea financiară şi Corpul de poliţie al penitenciarelor
. Poliţia Naţională are secţii în fiecare oraş mare şi în oraşele importante. Cuprinde structuri care asigură securitatea traficului rutier şi feroviar, al serviciilor poştale şi telecomunicaţiilor, precum şi securitatea frontierelor. 


Carabinierii reprezintă o forţă de poliţie militară cu responsabilităţi specifice pentru menţinerea ordinii publice civile în Italia. Din structura Carabinierilor fac parte Grupul pentru operaţiuni speciale, o Unitate mobilă, care efectuează operaţiuni de tip SWAT şi unităţi specializate care atribuţii de combatere a criminalităţii economice, ecologice sau în alte domenii sensibile. 


Unitatea de investigaţii privind criminalitatea financiară se află sub autoritatea ministrului Economiei şi Finanţelor, având atribuţii legate de săvârşirea infracţiunilor financiare, de crimă organizată, contrabandă, trafic internaţional de droguri, imigraţie ilegală, finanţarea terorismului, precum şi încălcarea drepturilor de autor.  


În plus faţă de aceste forţe de poliţie naţionale, unele provincii din Italia au structuri de poliţie provinciale şi municipale. 


Decretele nr.773 şi 635, precum şi Legea nr.110/1975 reglementează regimul armelor, muniţiilor şi explozivilor pentru forţele armate şi structurile armate a statului şi normele de autorizare. 


Decretul nr.359 din 1991 stabileşte normele care reglementează utilizarea de arme de către Poliţia Naţională. Se prevede că utilizarea armelor trebuie să fie adecvată şi proporţională cu protecţia ordinii publice şi a siguranţei publice, prevenirea şi sancţionarea criminalităţii, precum şi cu alte atribuţii în acest domeniu.


Decretul nr. 359 stabileşte categoriile de arme ce pot fi utilizate de angajaţi, atât la nivel individual, cât şi la nivel departamental.


Doar anumite persoane specificate în lege sunt autorizate să poarte arme. Acestea pot purta şi utiliza o armă individuală - pistol semiautomat -, care să aibă caracteristici stabilite de lege sau prin decizie a şefului Poliţiei.


Departamentele Poliţiei Naţionale pot să deţină anumite arme sau echipamente pentru a fi distribuite personalului angajat, în funcţie de necesităţi. Toate persoanele cuprinse în această categorie sunt obligate să urmeze cursuri de formare profesională. Din categoria armelor şi echipamentelor fac parte puştile cu ţeavă lisă, carabinele, pistoalele mitraliere, lansatoare de diverse tipuri, etc. 

Personalul Poliţiei Naţionale poate fi autorizat să folosească arme şi echipamente speciale după obţinerea unui certificat de competenţe specifice. În situaţii de necesitate şi urgenţă, chestorul provinciei sau alt ofiţer de rang înalt poate autoriza utilizarea de arme şi echipamente speciale de către personalul care nu deţine certificări adecvate de utilizare a acestora. Echipamentele speciale includ arme portabile, bombe, muniţii autopropulsate, dispozitive de lansare şi explozibili care satisfac cerinţele legale. 

Folosirea armelor de către poliţie trebuie să se realizeze adecvat şi proporţional cu cerinţele ridicate de protecţia ordinii publice şi a siguranţei cetăţenilor şi prevenirea şi sancţionarea infracţiunilor. 

Conform Codului penal italian, personalul angajat în structurile cu atribuţii în domeniul ordinii publice nu poate fi sancţionat pentru folosirea sau autorizarea utilizării unei arme sau a altor mijloace de constrângere fizică în cazurile de prevenire a actelor de violenţă sau a criminalităţii organizate, cum ar fi crima, omorul, jaful armat, răpirea, provocarea unui naufragiu, prăbuşirea unei aeronave sau accident de tren. 

Codul militar de pace al Italiei conţine dispoziţii similare privind personalul militar.

Marea Britanie 

Cadrul legal


- Legea privind activităţile criminale


- Legea poliţiei

- Legea privind justiţia criminală şi imigraţia(2008)


Marea Britanie are una dintre cele mai restrictive legislaţii cu privire la deţinerea de arme de foc. Doar în Irlanda de Nord toţi poliţiştii au obligaţia de a purta armă de foc, în celelalte state (Anglia, Scoţia, Ţara Galilor) toate forţele poliţieneşti au o unitate de arme de foc
. 


Aceste unităţi sunt formate din bărbaţi şi femei, calificaţi la bază ca ofiţeri de poliţie, care îşi completează pregătirea cu un stagiu special de minimum doi ani pentru a deveni ofiţeri autorizaţi să utilizeze arme de foc
. Pe parcursul stagiului de pregătire, desfăşurat la Colegiul de Poliţie, aceşti ofiţeri sunt supuşi unor evaluări succesive, fiindu-le testat nivelul de cunoştinţe juridice, de comunicare şi evaluate capacitatea de comunicare şi bunul simţ
, iar în funcţie de rezultatele obţinute sunt specializaţi pe mai multe categorii:

· ofiţer specialist în utilizarea armelor de foc

· ofiţer responsabil de vehiculul blindat

· ofiţer pentru suport tactic

· ofiţer protecţie

· ofiţer protecţie personală

· ofiţer autorizat să utilizeze arme de foc.


Corpul Ofiţerilor Autorizaţi să utilizeze arme de foc (AFO) este reprezentat de acei ofiţeri selectaţi, antrenaţi, acreditaţi şi autorizaţi de superiorul lor să poarte armă de foc în cadrul activităţilor de serviciu.


Un ofiţer autorizat să utilizeze o armă de foc este angrenat într-o acţiune de serviciu în următoarele condiţii:


- când ofiţerul autorizat să delege un AFO are un motiv să presupună că ofiţerii implicaţi în acţiune au nevoie să fie protejaţi sau să protejeze cetăţenii de o persoană care - este în posesia sau are acces imediat la o armă de foc sau o armă cu efect letal sau care este extrem de periculos; 


- ca parte a unei grupe de intervenţie într-o operaţiune specială (bazată pe estimarea unei ameninţări);


- pentru anihilarea unor animale care sunt periculoase sau pentru eutanasierea acestora.


Sintagma motiv să presupună are următoare accepţiune: stabileşte nivelul de cunoştinţe necesar (referitor la existenţa unei ameninţări care să justifice angrenarea AFO) la un prag mult mai scăzut decât cel care ar justifica de fapt utilizarea armelor de foc.


Unităţile de ofiţeri autorizaţi să utilizeze arme de foc sunt angrenaţi în diferite acţiuni, cu grad ridicat de risc precum operaţiuni sub acoperire, de supraveghere şi de combatere a ameninţărilor la viaţa persoanei.


Tipuri de arme utilizate:

· arme de mână, inclusiv pistoale cu încărcare automată şi revolvere;

· carabine şi puşti;

· puşti de precizie prevăzute cu dispozitive de ochire

· dispozitive cu şocuri electrice (TASER), tip X26 şi M26;

· lansatoare de proiectile cu energie atenuată de calibru 37mm;

· arme cu lunetă (cu încărcare semi-automată şi automată);


Majoritatea armelor utilizate în serviciile de poliţie sunt de calibre 9 mm, 5,56 mm şi 7,62 mm
.


Regimul posesiei şi utilizării armelor de foc este reglementat de Legea armelor de foc (1968), cu amendamentele şi completările ulterioare.


Începând cu anul 2004, ofiţerii de poliţie cu drept de port armă au fost echipaţi, treptat, cu arme cu electroşocuri (taser), pentru a le utiliza împotriva atacatorilor înarmaţi, acestea fiind considerate arme neletale.
Olanda


Cadrul legal


- Legea poliţiei (2012)


Forţele de poliţie olandeze sunt organizate la nivel naţional într-o singură instituţie subordonată Ministerului de Securitate şi Justiţie şi dispun de zece unităţi teritoriale
.


Ministerul de Securitate şi Justiţie stabileşte cadrul de organizare şi funcţionare precum şi bugetul forţelor poliţieneşti. Echipa managerială este reprezentată de un comisar şef, responsabil pentru coordonarea celor zece unităţi teritoriale şi un comitet de comandă format din patru persoane. Fiecare unitate teritorială este condusă de un poliţist şef
.


Tipurile specifice de arme pe care poliţia olandeză le poate utiliza în exercitarea atribuţiilor lor sunt reglementate de Decizia privind înarmarea şi echiparea poliţiei
. În general, un ofiţer de poliţie va fi înarmat cu un baston, spray cu piper şi o armă de serviciu (pistol - armă semiautomată de calibru 9 mm).


Ofiţerii care fac parte din echipe de arest sau de intervenţie, precum şi cei implicaţi în activităţi de monitorizare şi securitate sunt echipaţi, de asemenea, cu materiale explozive, grenade fumigene şi de avertizare, bastoane electrice, lansatoare de grenade şi gaze lacrimogene, mitraliere semiautomate, mitraliere automate, arme de foc cu repetiţie şi arme cu şocuri electrice
. 


În conformitate cu Legea Poliţiei (2012), un ofiţer de poliţie desemnat pentru îndeplinirea sarcinilor specifice este autorizat în exercitarea legitimă a acestora să folosească forţa sau mijloacele de constrângere necesare atunci când scopul şi riscurile asociate justifică utilizarea acestora iar îndeplinirea misiunii nu poate fi realizată altfel. Arma poate fi, de asemenea, utilizată ca şi mijloc de avertizare. 


Normele specifice privind utilizarea forţei şi manipularea fiecărui tip de armă sunt stabilite în Regulamentul Oficial pentru Instruirea Forţelor de Poliţie, Jandarmeriei Regale şi altor forţe
.

Sub autoritatea directă şi controlul Colegiului Procurorilor Generali, Departamentul de investigaţii interne al poliţiei olandeze - "Rijksrecherche" investighează toate cazurile de leziuni grave sau deces care implică utilizarea armelor de foc de către poliţişti, precum şi situaţiile în care angajaţii din cadrul Poliţiei sunt acuzaţi de fapte incompatibile cu statutul legal.


În ceea ce priveşte armele de foc, Regulamentul prevede că utilizarea unei arme de foc, cu excepţia celor automate cu rază lungă sau arme de foc de precizie, este permisă în cazul persoanelor despre care se poate „presupune în mod rezonabil” că sunt capabili să folosească o armă de foc împotriva altor persoane sau care încearcă să evadeze/au evadat sau se sustrag arestării, trimiterii în judecată, sau refuză custodia stabilită şi sunt suspectate de a comite sau care au fost condamnate pentru o infracţiune pentru care pedeapsa este de cel puţin patru ani închisoare, şi care constituie o ameninţare serioasă pentru integritatea fizică sau viaţa privată sau pentru societate. 


Regulamentul cuprinde, de asemenea, prevederi referitoare la utilizarea armelor automate cu rază lungă de acţiune şi a acelora de precizie. 


Un ofiţer de poliţie care a folosit forţa trebuie să raporteze imediat superiorului ierarhic faptele şi circumstanţele în care s-a produs incidentul, precum şi efectele. Raportul întocmit trebuie adus în atenţia unui procuror din districtul în care a avut loc incidentul raportat în maximum 48 de ore de la producerea sa dacă în opinia şefului poliţiei utilizarea forţei are consecinţe sau a cauzat mai mult decât o vătămare corporală minoră, în caz de deces sau în cazul în care a fost utilizată efectiv o armă de foc
.

PORTUGALIA


Cadrul legal

- Legea 5/2006 privind regimul juridic al armelor

- Legea 53/2008 privind siguranţa internă
 

- Decretul-lege nr. 457/1999 privind utilizarea armelor de foc de către unităţile de apărare a siguranţei publice

Funcţiile de securitate internă sunt îndeplinite de către Garda Republicană Naţională, Poliţia Securităţii Publice, Poliţia Judiciară, Serviciul de Frontieră şi Imigrare şi de Biroul privind securitatea informaţiilor. Prima structură este considerată drept o structură cvasi-militară care, dacă este necesar, poate face uz de echipamente şi armament militar
. 

Legile şi regulamentele portugheze nu conţin menţiuni privind armele individuale, echipamentele sau materiale utilizate de forţele de poliţie federale, locale sau speciale. 

Legea nr. 5/2006 interzice vânzarea, achiziţia, transferul, deţinerea şi utilizarea de arme, muniţii şi accesorii clasificate în clasa A. Din această categorie fac parte echipamentele şi materialele de război militare, inclusiv armele de foc automate, precum şi armele explozive, chimice, biologice, radioactive sau nucleare. 

Decretul-lege nr. 457/1999, se aplică în situaţii care implică utilizarea de arme de foc în acţiunile poliţiei. Folosirea armelor de foc este permisă ca o măsură extremă, doar atunci când este absolut necesar şi când sunt utilizate mijloace mai puţin periculoase, iar celelalte metode utilizate s-au dovedit a fi ineficiente, cu condiţia ca utilizarea lor să fie proporţională cu condiţiile existente. 

Legea enumeră situaţiile în care utilizarea armelor de foc este permisă. Folosirea acestora trebuie să fie precedată de un avertisment clar, vizibil, atunci când situaţia o permite. În cazul în care se foloseşte o armă de foc, utilizarea sa trebuie să fie raportată imediat superiorilor ierarhici poliţistului, în cel mai scurt timp posibil, însoţită de un raport scris. 


SPANIA


Cadrul legal


- Legea organică nr. 2/1986 privind organizarea forţelor de securitate


- Decretul-Regal nr. 137/1993 pentru aprobarea Regulamentului armelor


Cele mai importante două forţe de poliţie din Spania sunt Poliţia Naţională (Policía Nacional) şi Garda Civilă (Guardia Civil).


Poliţia Naţională este o structură înarmată, cu statut civil. Mandatul său de bază este acela de a asigura exercitarea drepturilor şi libertăţilor cetăţenilor şi garantarea securităţii lor. De asemenea, reprezintă autoritatea stabilită de lege pentru desfăşurarea de acţiuni de prevenire a faptelor penale şi de desfăşurare a anchetelor penale, atunci când este cazul. Poliţia Naţională este, de asemenea, responsabilă de colectarea şi prelucrarea informaţiilor privind terorismul naţional şi internaţional, precum şi de investigarea operaţiunilor de crimă organizată şi trafic de droguri.


Garda Civilă este structura militară comună a Ministerelor de Interne şi Apărare. Conduce operaţiunile desfăşurate de poliţia vamală sub supravegherea Trezoreriei iar ca structură de poliţie judiciară, Garda civilă răspunde în faţa instanţelor de judecată şi a Parchetului Public. Aceasta are printre atribuţii protecţia apelor teritoriale şi împarte o serie de competenţe cu alte structuri acreditate. Are autoritatea exclusivă asupra problemelor legate de arme şi explozibili, transporturi, porturi, aeroporturi şi drumuri naţionale.


În conformitate cu prevederile legale, licenţele de tip A pentru armele profesionale sunt eliberate numai membrilor Poliţiei Naţionale şi Gardei Civile. Regulamentul armelor permite utilizarea următoarelor categorii: 


• categoria 1: arme de foc scurte, pistoale şi revolvere;


• categoria 2: armele de foc lungi pentru utilizare în acţiunile de supraveghere şi de pază;


• categoria 3: arme de foc lungi, cum ar fi pistoalele mitralieră.


Licenţă A este cea mai cuprinzătoare, conţine 9 categorii de arme şi cuprinde inclusiv dreptul de a deţine şi utiliza arme sportive sau istorice.


Grupul Special de Operaţiuni (OUG)
 al Poliţiei Naţionale este, în principal, responsabil pentru combaterea terorismului, precum şi de paza ambasadelor spaniole din străinătate şi desfăşurarea de acţiuni de salvare de ostatici.

 
Membrii OUG sunt echipaţi cu următoarele arme:


- puşcă cu lunetă Mauser SP-66; 
- puşcă semiautomată cu lunetă H&K PSG-1; - puşcă AMP DSR-1; - puşcă Sako TRG-41; 
- puşcă cu lunetă şi amortizor Sako; - puşti de asalt SIG SAUER SWAT şi SIG SAUER (calibru 5,56); - puşti Franchi, Remington H&K; - pistol mitralieră H&K MP-5; - armă de apărare cu caracter personal FN P-90; - pistol de luptă SIG SAUER 226 (9 mm); 
- pistol semiautomat H&K USP.


Autorizaţia de a purta arme pentru ofiţerii Poliţiei Naţionale şi ai Gărzii Civile sunt emise de Direcţia Generală a Poliţiei, respectiv Direcţia Generală a Gărzii Civile. Potrivit legii, poliţiştii pot utiliza arme numai în situaţii de risc deosebit pentru viaţa lor şi a altora, doar în circumstanţe care prezintă un risc grav pentru siguranţa publică, cu respectarea proporţionalităţii şi rezonabilităţii acţiunilor desfăşurate şi standardelor de comportament aplicabil structurilor respective. 

SUA


Cadrul legal

- Legea privind securitatea ofiţerilor (2010)

- Codul Statelor Unite

La nivel federal, există două structuri de poliţie, care au autoritate deplină de aplicare a legii, potrivit Codului Statelor Unite. 

Departamentul de Justiţie (DOJ) este responsabil pentru modul de aplicare a legii la nivel federal. Structurile implicate sunt: Biroul Federal de Investigaţii, Autoritatea pentru combaterea drogurilor, Biroul pentru alcool, tutun, arme de foc şi explozibili, Structura specifică a şerifilor americani, Biroul Federal al Penitenciarelor şi altele.

Departamentul de Securitate Internă (DHS) este o altă ramură cu numeroase agenţii federale de aplicare a legii: birourile de protecţie a frontierei, structurile vamale, serviciile de imigrare, Paza de coastă, Departamentul pentru securitate internă (HSI), Administraţia pentru securitatea transporturilor (TSA), etc.

Potrivit reglementărilor, toate structurile militare americane pot utiliza forţa atunci când este necesar, aceasta trebuind aplicată la gradul minim necesar, în funcţie de condiţiile specifice operaţiunilor desfăşurate. Priorităţile de aplicare a forţei sunt:

- somaţia;

- demonstraţia de forţă;

- aplicarea de substanţe iritante (cu anumite restricţii);

- utilizarea forţei fizice;

- utilizarea armelor;

- împuşcarea mortală a oponenţilor.

Comandanţii eşaloanelor implicate în acţiuni pot desemna reprezentanţi autorizaţi, aflaţi în teren, care să decidă aplicarea forţei pentru combaterea dezordinii în timpul revoltelor sau tulburărilor. Acest reprezentant poate stabili planul de acţiune, regulile de utilizare a armamentului şi precizează tipurile de arme care urmează să fie utilizate.

Utilizarea armamentului din dotare poate provoca decesul sau vătămări corporale grave. Autorizarea utilizării armamentului se face în următoarele situaţii:

- autoapărarea agentului sau pentru apărarea vieţii altor persoane, aflate într-un pericol iminent;
- protecţia obiectivelor strategice ale Statelor Unite sau ale altor active vitale pentru securitatea naţională;
- protecţia resurselor civile şi militare ale Statelor Unite în situaţii de sabotaj sau distrugere;
- săvârşirea de infracţiuni grave contra cetăţenilor, care implică ameninţarea cu moartea sau vătămarea corporală gravă;
- în situaţiile în care se urmăreşte arestarea unor persoane care au comis infracţiuni grave;
- în cazul evadărilor din penitenciare, în cazul în care acţiunea în sine reprezintă o ameninţare gravă la adresa personalului de securitate, atunci când se decide acest lucru.

Comandanţii structurilor implicate în acţiuni de apărare a securităţii civililor şi siguranţei naţionale trebuie să stabilească modul de acţiune în funcţie de tipul acesteia, consideraţiile operaţionale, politice, diplomatice şi juridice, cerinţele misiunii, evaluarea ameninţărilor, tipul de teren pe care se desfăşoară acţiunea, constrângerile existente asupra forţelor dislocate în teren, etc.
Situaţia politică poate influenţa modul de acţiune, comandanţii trebuind să cântărească riscul de utilizare a forţei. Restricţiile privind operaţiunile de luptă şi folosirea forţei sunt precizate în regulamente, ele trebuind înţelese şi respectate la toate nivelurile. 

Ministerul Apărării a definit armele şi materialele care sunt proiectate în mod explicit şi utilizate în principal pentru imobilizarea persoanelor care comit acte ostile,  minimizând în acelaşi timp numărul de decese şi de răniri sau daunele ce pot fi aduse proprietăţilor sau mediului. Spre deosebire de armele convenţionale care distrug obiectivele prin explozie, penetrare şi fragmentare, obligativitatea primordială vizează folosirea de alte mijloace pentru a preveni pierderea de vieţi omeneşti şi rezolvarea problemelor legate de securitatea cetăţenilor şi a statului.

Doctrina şi conceptele de exploatare ale armelor non-letale sunt concepute pentru a consolida descurajarea şi de a extinde gama de opţiuni disponibile pentru comandanţi. Ele sporesc capacitatea forţelor speciale americane de a realiza următoarele obiective:

- descurajarea, întârzierea şi prevenirea acţiunilor ostile;
- limitarea escaladării;
- luarea de măsuri speciale în situaţii în care utilizarea forţei letale nu este o opţiune;
- protejarea forţelor americane.

Folosirea armelor letale nu este interzisă, armele trebuind să fie folosite de personal specializat, instruit in domeniu. 

Poliţiştii americani pot purta, de regulă, un pistol de serviciu. Cele mai frecvente sunt modelele produse de Glock, Smith & Wesson, SIG Sauer, Beretta şi Heckler & Koch, de obicei, pistoale de 9 mm, care sunt deţinute şi de angajaţii serviciilor secrete sau ai altor agenţii implicate în apărarea securităţii naţionale.

Unele departamente de poliţie permit ofiţerilor calificaţi să deţină puşti şi/sau pistoale semiautomate în vehiculele lor, de obicei acestea fiind utilizate în cazul în care un suspect este implicat într-o acţiune de deschidere a focului sau de luare de ostatici.

După anul 2001, cele mai multe departamente de poliţie mari şi-au constituit unităţi SWAT de elită, care sunt utilizate în gestionarea situaţiilor speciale. Aceste unităţi deţin, de obicei, mitraliere, carabine sau puşti automate, puşti semiautomate de luptă, puşti cu lunetă, gaz, fum şi grenade Flashbang, precum şi alte arme sau echipamente specializate, inclusiv vehicule blindate.

